               EUROOPAN KOMISSIO
            Bryssel 21.11.2018
            COM(2018) 805 final
            Suositus
            NEUVOSTON SUOSITUS
            julkisen talouden keskipitkän aikavälin tavoitteeseen tähtäävältä sopeutusuralta havaitun merkittävän poikkeaman korjaamisesta Unkarissa
            {SWD(2018) 504 final}

               Suositus

               NEUVOSTON SUOSITUS

               julkisen talouden keskipitkän aikavälin tavoitteeseen tähtäävältä sopeutusuralta havaitun merkittävän poikkeaman korjaamisesta

                  Unkarissa

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 121 artiklan 4 kohdan,

               ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97
                  1
                ja erityisesti sen 10 artiklan 2 kohdan toisen alakohdan,

               ottaa huomioon Euroopan komission suosituksen,

               sekä katsoo seuraavaa:

               (1)Neuvosto päätti 22 päivänä kesäkuuta 2018 Euroopan unionin toiminnasta tehdyn sopimuksen, jäljempänä ’SEUT-sopimus’, 121 artiklan 4 kohdan nojalla, että Unkarissa oli havaittu merkittävä poikkeama julkisen talouden keskipitkän aikavälin tavoitteeseen tähtäävältä sopeutusuralta, ja antoi Unkarille suosituksen toteuttaa tarvittavat toimenpiteet sen varmistamiseksi, että nettomääräisten julkisten perusmenojen
                  2
                nimelliskasvu on enintään 2,8 prosenttia vuonna 2018, mikä vastaa 1,0 prosentin vuotuista rakenteellista sopeutusta suhteessa BKT:hen.
                  3
                Unkarille suositeltiin myös, että se käyttää mahdolliset satunnaistulot alijäämän supistamiseen ja että julkisen talouden rakenteellisen rahoitusaseman pysyvä paraneminen olisi varmistettava julkisen talouden vakauttamistoimenpiteillä kasvua edistävällä tavalla. Neuvosto vahvisti, että Unkarin on viimeistään 15 päivänä lokakuuta 2018 raportoitava neuvostolle toimista, jotka se on toteuttanut suosituksen pohjalta.

               (2)Neuvosto suositti 13 päivänä heinäkuuta 2018 Unkarille sen varmistamista, että Unkari vuonna 2018 noudattaa 22 päivänä kesäkuuta 2018 annettua neuvoston suositusta julkisen talouden keskipitkän aikavälin tavoitteeseen tähtäävältä sopeuttamisuralta havaitun merkittävän poikkeaman korjaamisesta
                  4
               . Neuvosto suositti Unkarille sen varmistamista, että nettomääräisten julkisten perusmenojen nimellinen kasvu on enintään 3,9 prosenttia vuonna 2019, jolloin vuotuinen rakenteellinen sopeutus olisi 0,75 prosenttia suhteessa BKT:hen.

               (3)Komissio teki 18 ja 19 päivänä syyskuuta 2018 Unkarissa tiukennettuun valvontaan kuuluvan valvontakäynnin paikan päällä asetuksen (EY) N:o 1466/97 11 artiklan 2 kohdan nojalla. Komissio toimitti alustavat havaintonsa Unkarin viranomaisille kommentteja varten ja raportoi havainnoistaan tämän jälkeen neuvostolle 21 päivänä marraskuuta 2018. Tämän jälkeen havainnot julkistettiin.

               (4)Unkarin viranomaiset toimittivat 15 päivänä lokakuuta 2018 kertomuksen tuloksellisista toimista neuvoston 22 päivänä kesäkuuta 2018 antaman suosituksen
                  5
                johdosta. Neuvosto päätteli 21 päivänä marraskuuta 2018 Unkarin viranomaisten kertomuksessaan toteutetuista toimista esittämien tietojen ja komission syksyn 2018 talousennusteeseen perustuvan kokonaisarvion perusteella, että Unkari ei ole toteuttanut tuloksellisia toimia 22 päivänä kesäkuuta 2018 annetun neuvoston suosituksen johdosta.

               (5)Koska Unkari ei ole toteuttanut tuloksellisia toimia ja koska kumuloitunut poikkeama keskipitkän aikavälin tavoitteeseen tähtäävältä sopeuttamisuralta on huomattava, kyseiselle jäsenvaltiolle on syytä antaa SEUT-sopimuksen 121 artiklan 4 kohdan nojalla tarkistettu suositus toteutettavista aiheellisista toimenpiteistä.

               (6)Komission syksyn 2018 talousennusteen perusteella Unkarin rakenteellinen alijäämä kasvoi 1,7 prosenttia suhteessa BKT:hen, eli 3,4 prosenttiin suhteessa BKT:hen vuonna 2017, ja sen odotetaan heikkenevän edelleen 0,4 prosenttia suhteessa BKT:hen, eli 3,8 prosenttiin suhteessa BKT:hen vuonna 2018. Tämän seurauksena rakenteellisen alijäämän arvioidaan vuonna 2018 poikkeavan 2,3 prosenttia suhteessa BKT:hen maan julkisen talouden keskipitkän aikavälin tavoitteesta, joka on 1,5 prosenttia suhteessa BKT:hen.

               (7)Jotta kumuloitunut poikkeama saataisiin korjatuksi ja Unkari takaisin tarkoituksenmukaiselle sopeuttamisuralle lipsumisten jälkeen, neuvoston Unkarille 13 päivänä heinäkuuta 2018 suosittamaa 0,75 prosentin vuotuista rakenteellista sopeutusta suhteessa BKT:hen vuonna 2019 olisi täydennettävä pitkäjänteisillä lisätoimilla. Kun otetaan huomioon havaittu merkittävä poikkeama julkisen talouden keskipitkän aikavälin tavoitteeseen tähtäävältä sopeuttamisuralta, vaikuttaa aiheelliselta toteuttaa lisätoimet, joiden vaikutus on 0,25 prosenttia suhteessa BKT:hen. Tämä nopeuttaa sopeuttamista kohti keskipitkän aikavälin tavoitetta.

               (8)Rakenteellisen rahoitusaseman vaadittu 1,0 prosentin parannus suhteessa BKT:hen vuonna 2019 tarkoittaa, että nettomääräisten julkisten perusmenojen nimelliskasvu on enintään 3,3 prosenttia vuonna 2019.

               (9)Rakenteellisen rahoitusaseman odotettu paraneminen vähintään 1,0 prosenttia suhteessa BKT:hen vuonna 2019 edellyttää, että on hyväksyttävä toimenpiteitä, joiden kokonaisvaikutus on 0,5 prosenttia suhteessa BKT:hen, kun tilannetta verrataan komission syksyn 2018 talousennusteen mukaiseen nykyiseen perusskenaarioon.

               (10)Tässä suosituksessa esitettävillä vuotta 2019 koskevilla vaatimuksilla korvataan 13 päivänä heinäkuuta 2018 annetun Unkarille osoitetun julkista taloutta koskevan neuvoston suosituksen vastaavat osat.

               (11)Unkarin olisi raportoitava neuvostolle tämän suosituksen pohjalta toteuttamistaan toimista viimeistään 15 päivänä huhtikuuta 2019 mahdollisesti osana asetuksen (EY) N:o 1466/97 7 artiklan nojalla toimitettavaa lähentymisohjelmaansa.

               (12)On asianmukaista julkistaa tämä suositus,

               SUOSITTAA, ETTÄ UNKARI:

               (1)toteuttaa tarvittavat toimenpiteet sen varmistamiseksi, että nettomääräisten julkisten perusmenojen nimelliskasvu on enintään 3,3 prosenttia vuonna 2019. Tämä vastaa 1,0 prosentin vuotuista rakenteellista sopeutusta suhteessa BKT:hen ja saattaa Unkarin tarkoituksenmukaiselle julkisen talouden keskipitkän aikavälin tavoitteeseen tähtäävälle sopeuttamisuralle;

               (2)käyttää mahdolliset satunnaiset tulot alijäämän korjaamiseen; julkisen talouden rakenteellisen rahoitusaseman pysyvä paraneminen olisi varmistettava julkisen talouden vakauttamistoimenpiteillä kasvua edistävällä tavalla;

               (3)raportoi neuvostolle viimeistään 15 päivänä huhtikuuta 2019 toimista, jotka se on toteuttanut tämän suosituksen pohjalta. Raportissa esitettävien toimenpiteiden olisi oltava uskottavia ja riittävästi täsmennettyjä. Lisäksi olisi selostettava kunkin toimenpiteen vaikutus julkiseen talouteen sekä esitettävä ajantasaiset ja yksityiskohtaiset julkisen talouden kehitysarviot vuodeksi 2019.

               Tämä suositus on osoitettu Unkarille.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 209, 2.8.1997, s. 1.

                     (2)

                        Nettomääräisillä julkisilla perusmenoilla tarkoitetaan julkisten menojen kokonaismäärää ilman korkomenoja, ilman unionin ohjelmista aiheutuvia menoja, jotka korvataan täysin unionin varoista saatavilla tuloilla, ja ilman ei-päätösperäisiä työttömyysetuusmenojen muutoksia. Kansallisesti rahoitettu kiinteän pääoman bruttomuodostus jaetaan neljälle vuodelle. Päätösperäiset tulopuolen toimenpiteet ja lakisääteiset tulojen lisäykset otetaan huomioon. Meno- ja tulopuolen kertaluonteiset toimenpiteet kuittaavat toisensa.

                     (3)

                        EUVL C 223, 27.6.2018, s. 1.

                     (4)

                        Neuvoston suositus, annettu 13 päivänä heinäkuuta 2018, Unkarin vuoden 2018 kansallisesta uudistusohjelmasta sekä samassa yhteydessä annettu Unkarin vuoden 2018 lähentymisohjelmaa koskeva neuvoston lausunto (EUVL C 320, 10.9.2018, s. 72).

                     (5)

                        https://ec.europa.eu/info/files/hungary-report-council-recommendations-under-significant-deviation-procedure_en


               EUROOPAN KOMISSIO
            Bryssel 20.12.2017
            COM(2017) 809 final
            Suositus
            NEUVOSTON PÄÄTÖS
            valtuutuksesta aloittaa neuvottelut Euroopan unionin ja Egyptin arabitasavallan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Egyptin toimivaltaisten viranomaisten välillä

               PERUSTELUT

               1.SUOSITUKSEN TAUSTA

               Globalisoituneessa maailmassa vakava rikollisuus ja terrorismi perustuvat yhä useammin rajat ylittävään toimintaan, jossa hyödynnetään monenlaisia keinoja. Siksi lainvalvontaviranomaisilla tulisi olla käytössään kaikki mahdolliset välineet tehdä yhteistyötä EU:n ulkopuolisten kumppanien kanssa kansalaisten turvallisuuden varmistamiseksi. Tämän vuoksi Europolin pitäisi voida vaihtaa henkilötietoja kolmansien maiden lainvalvontaviranomaisten kanssa siinä laajuudessa kuin se on tarpeen sen tehtävien suorittamista varten.

               Sen jälkeen kun asetuksen (EU) 2016/794 soveltaminen alkoi 1. toukokuuta 2017
                  1
               , komissio on perussopimusten nojalla vastannut henkilötietojen vaihtoa Europolin kanssa koskevien kansainvälisten sopimusten neuvottelemisesta kolmansien maiden kanssa unionin puolesta. Europol voi, siltä osin kuin se on tarpeen sen tehtävien suorittamiseksi, luoda ja pitää yllä yhteistyösuhteita ulkopuolisten kumppanien kanssa sopimalla työskentelytavoista ja hallinnollisista järjestelyistä, jotka eivät itsessään voi muodostaa oikeusperustaa henkilötietojen vaihdolle.

               Kun otetaan huomioon Euroopan turvallisuusagendassa
                  2
               , neuvoston päätelmissä
                  3
                ja globaalistrategiassa
                  4
                hahmoteltu poliittinen strategia, lainvalvontaviranomaisten operatiiviset tarpeet eri puolilla EU:ta ja tällä alalla tehtävästä tiiviimmästä yhteistyöstä saatava mahdollinen hyöty, komissio katsoo, että neuvottelut niiden kahdeksan maan kanssa, jotka mainitaan 11. raportissa edistymisestä kohti toimivaa ja todellista turvallisuusunionia
                  5
               , olisi aloitettava jo lähiaikoina.

               Komissio on laatinut arvion prioriteettimaista ottaen huomioon Europolin operatiiviset tarpeet. Europolin strategiassa vuosiksi 2016–2020
                  6
                todetaan, että tehostettuja kumppanuuksia edistetään ensisijaisesti Välimeren alueella. Europolin ulkoisessa strategiassa vuosiksi 2017–2020
                  7
                korostetaan myös, että nykyisen terroriuhkan ja muuttoliikkeeseen liittyvien haasteiden vuoksi on tarpeen tiivistää yhteistyötä Europolin sekä Lähi-idän ja Pohjois-Afrikan, jäljempänä ’MENA-alue’, maiden välillä.

               Europol ei ole tehnyt sopimuksia minkään tämän alueen maan kanssa.

               Tämä suositus koskee Egyptin kanssa käytäviä neuvotteluja, mutta minkä tahansa MENA-alueen maan kanssa tehtävää yhteistyötä on tarkasteltava koko alueen yhteydessä. Alueen tämänhetkinen epävakaus ja erityisesti Libyan pitkittyneet konfliktit muodostavat EU:n kannalta merkittävän pitkän aikavälin turvallisuusuhkan, johon on puututtava kiireellisesti. Tämä edellyttää sekä terrorismin ja siihen liittyvän järjestäytyneen rikollisuuden
                  8
                tuloksellista torjuntaa että puuttumista muuttoliikkeeseen liittyviin haasteisiin, kuten laittoman muuttoliikkeen helpottamiseen ja ihmiskauppaan. Haasteisiin puuttuminen edellyttää yhteistyötä paikallisten lainvalvontaviranomaisten kanssa.

               Poliittinen tausta

               Egypti on EU:n keskeinen kumppani, ja sillä voisi olla keskeinen rooli rauhan, vaurauden ja vakauden edistäjänä eteläisessä naapurustossa. EU:n ja Egyptin välisen yhteistyön yleisenä kehyksenä on vuodesta 2004 alkaen voimassa ollut assosiaatiosopimus
                  9
               .

               EU ja Egypti sopivat vuonna 2017 tämän kehyksen ja tarkistetun Euroopan naapuruuspolitiikan
                  10
                mukaisesti painopisteistä, joihin niiden välisessä yhteistyössä keskitytään vuosina 2017–2020
                  11
               . Kumppanuuden painopisteisiin sisältyvät ulkopoliittisen kumppanuuden vahvistaminen ja yhteistyö vakautusprosessissa, erityisesti hyvän hallintotavan, ihmisoikeuksien, turvallisuuden ja muuttoliikkeen aloilla. Erityistä huomiota kiinnitetään turvallisuuteen ja terrorismin ja väkivaltaisten ääriliikkeiden torjuntaan sekä radikalisoitumisen ehkäisemiseen. Muuttoliike on myös yksi yhteistyön painopistealueista. Tarkoituksena on vaikuttaa niin laittoman muuttoliikkeen perussyihin kuin muuttoliikkeen hallintastrategioihin.

               EU ja Egypti vahvistivat, että on niiden yhteisen edun mukaista tehostaa yhteistyötä terrorismin torjunnan ja turvallisuuden aloilla, syyskuussa 2016 järjestetyn ensimmäisen terrorisminvastaisia toimia koskevan korkean tason kuulemisen perusteella. Kuulemisessa määriteltiin mahdollisiksi yhteistyöaloiksi radikalisoitumisen ehkäiseminen, oikeudellinen ja lainvalvonta-alan yhteistyö, rajavalvonta, räjähteiden havaitseminen sekä ilmailun ja lentoasemien turvallisuus.

               EU ja Egypti ovat myös maailmanlaajuisen terrorisminvastaisen foorumin (GCTF) ja Daeshin vastaisen maailmanlaajuisen liittoutuman kumppaneita.

               EU:n tuella Egyptin lainvalvonta- ja oikeusviranomaiset ovat voineet panna täytäntöön salakuljetuksen torjuntaa koskevan vuoden 2016 lainsäädännön, minkä lisäksi maaliskuussa hyväksyttiin yksityiskohtainen työsuunnitelma. Egyptin viranomaiset tutkivat myös mahdollisuutta tehdä tulevaisuudessa yhteistyötä Euroopan raja- ja merivartioviraston kanssa.

               Operatiiviset tarpeet

               Yhteistyö Egyptin kanssa on tarpeen vakavaa ja järjestäytynyttä rikollisuutta koskevan EU:n uhkakuva-arvion (SOCTA 2017
                  12
               ) ja vuoden 2017 TE-SAT-selvityksen
                  13
               , edellä esitettyjen tietojen sekä mm. Europolin sisäisen asiantuntijatiedon perusteella erityisesti seuraavien vakavan ja järjestäytyneen rikollisuuden ilmiöiden torjumiseksi:

               Terrorismi: Varsinkin Daeshin ja muiden terroristiryhmien muodostama uhka heikentää vakavasti Egyptin ja EU:n turvallisuutta, sillä niihin kumpaankin on kohdistunut terrori-iskuja. Euroopasta ja Egyptistä lähtöisin olevia terroristeja on myös matkustanut konfliktialueille kouluttautumaan ja taistelemaan. Terroristiryhmien mahdollisuus toimia yli rajojen, kuten Libyan kautta, on erityinen huolenaihe. Tiiviimpi lainvalvontayhteistyö, johon kuuluu myös henkilötietojen vaihto, edistää terroristiepäiltyjen havaitsemista ja syytteeseenpanoa, ehkäisee matkustamista terrorismitarkoituksessa (mukaan lukien soluttautuminen muuttovirtoihin ja muille konfliktialueille siirtyminen), internetin käyttöä terroristisiin tarkoituksiin ja terrorismin rahoittamista (myös yhteydet järjestäytyneeseen rikollisuuteen).

               Ihmissalakuljetus: Egyptin viranomaisten määrätietoiset toimet ovat vähentäneet huomattavasti Egyptistä EU:hun laittomasti tulleiden määrää vuoden 2016 alkupuoliskoon verrattuna. Libyan epävakaan tilanteen vuoksi on tarpeellista jatkaa tiivistä yhteistyötä, myös operatiivista yhteistyötä, mitä tukee myös joulukuussa käynnistyvä EU:n ja Egyptin välinen muuttoliikevuoropuhelu. Egyptin tehokkaita ja koordinoituja salakuljetusverkostoja käyttävät pääasiassa Afrikan sarven, Sudanin ja Egyptin kansalaiset. Egyptin viranomaisten kanssa tehtävällä yhteistyöllä voitaisiin myös puuttua asiakirjapetoksiin osallistuviin järjestäytyneisiin rikollisryhmiin, millä on erityistä merkitystä ihmissalakuljetuksen yhteydessä.

               Huumausaineet: Vaikka Egypti ei ole tärkeä laittomien huumausaineiden tai niiden lähtöaineiden alkuperämaa, se on merkittävä hasiksen ja tramadolin (reseptillä saatava opioidi) markkina-alue. Egyptiä pidetään yhä kauttakulkumaana, ja kahden viime vuoden aikana Lähi-idän ja Egyptin rannikoilla tehtiin useita merkittäviä heroiinin takavarikkoja.

               Laiton asekauppa: Rikollisuus ja aseiden salakuljetus Libyasta ovat lisääntyneet jyrkästi vuoden 2011 kansannousun jälkeen kansannousun aikaisten poliisivoimien sekasortoisen tilan, poliittisen kuohunnan ja turvallisuushäiriöiden sekä vankien massapakojen vuoksi. Tämä uhkaa turvallisuutta sekä lyhyellä että pitkällä aikavälillä. Yhteistyö Egyptin kanssa on näin ollen keskeinen painopiste vähennettäessä laittomien aseiden kulkeutumista sen naapurimaihin ja ehkäistäessä konttialuksilla, lautoilla ja pienemmillä veneillä Välimeren ylitse tehtävää, EU:hun suuntautuvaa laitonta kauppaa.

               Väärennetyt tavarat: teollis- ja tekijänoikeuksien loukkaukset ovat merkittävä laittomien tuottojen lähde.

               2.SUOSITUKSEEN LIITTYVÄT OIKEUDELLISET NÄKÖKOHDAT

               Euroopan unionin lainvalvontayhteistyövirastosta (Europol) annetussa asetuksessa (EU) 2016/794 vahvistetaan Europolin toimintaa säätelevä oikeudellinen kehys, johon kuuluvat erityisesti viraston tavoitteet, tehtävät, toimivaltuudet, tietosuojatakeet ja yhteistyöjärjestelyt ulkoisten kumppanien kanssa.

               Tämä suositus on yhdenmukainen Europol-asetuksen säännösten kanssa.

               Tämän suosituksen tarkoituksena on saada neuvoston lupa siihen, että komissio voi neuvotella tulevan sopimuksen EU:n puolesta. Oikeusperusta, jonka nojalla neuvosto voi antaa luvan neuvottelujen aloittamiseen, on SEUT-sopimuksen 218 artiklan 3 ja 4 kohta.

               SEUT-sopimuksen 218 artiklan nojalla komissio nimitetään unionin neuvottelijaksi neuvottelemaan Euroopan unionin ja Egyptin välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Egyptin toimivaltaisten viranomaisten välillä.

               Suositus

               NEUVOSTON PÄÄTÖS

               valtuutuksesta aloittaa neuvottelut Euroopan unionin ja Egyptin arabitasavallan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Egyptin toimivaltaisten viranomaisten välillä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 3 ja 4 kohdan,

               ottaa huomioon Euroopan komission suosituksen,

               sekä katsoo seuraavaa:

               (1)Euroopan parlamentin ja neuvoston asetus (EU) 2016/794
                  14
                annettiin 11 päivänä toukokuuta 2016, ja sitä sovelletaan 1 päivästä toukokuuta 2017.

               (2)Asetuksessa ja erityisesti sen 25 artiklassa vahvistetaan säännöt, jotka koskevat henkilötietojen siirtoa Euroopan lainvalvontayhteistyövirastosta (Europol) kolmansiin maihin ja kansanvälisille järjestöille. Europol voi siirtää henkilötietoja kolmannen maan viranomaiselle sellaisen kansainvälisen sopimuksen perusteella, joka on tehty unionin ja kyseisen kolmannen maan välillä SEUT-sopimuksen 218 artiklan nojalla ja jossa annetaan riittävät yksityisyydensuojaa, perusoikeuksia ja yksilön vapauksia koskevat takeet.

               (3)Olisi aloitettava neuvottelut tällaisen sopimuksen tekemiseksi Euroopan unionin ja Egyptin arabitasavallan välillä.

               (4)Sopimuksessa olisi kunnioitettava perusoikeuksia ja noudatettava Euroopan unionin perusoikeuskirjassa tunnustettuja periaatteita, erityisesti perusoikeuskirjan 7 artiklassa tunnustettua oikeutta nauttia yksityis- ja perhe-elämän kunnioitusta, perusoikeuskirjan 8 artiklassa tunnustettua oikeutta henkilötietojen suojaan ja perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Sopimusta olisi sovellettava näiden oikeuksien ja periaatteiden mukaisesti,

               ON HYVÄKSYNYT TÄMÄN PÄÄTÖKSEN:

               1 artikla

               Valtuutetaan komissio neuvottelemaan unionin puolesta Euroopan unionin ja Egyptin arabitasavallan välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Egyptin toimivaltaisten viranomaisten välillä.

               2 artikla

               Neuvotteluohjeet ovat tämän päätöksen liitteenä.

               3 artikla

               Neuvottelut käydään kuullen [neuvosto lisää erityiskomitean nimen].

               4 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Asetus (EU) 2016/794, annettu 11 päivänä toukokuuta 2016, EUVL L 135, 24.5.2016, s. 53.

                     (2)

                        COM(2015) 185 final.

                     (3)

                        Neuvoston asiakirja 10384/17, 19.6.2017.

                     (4)

                        Jaettu näkemys, yhteinen toiminta: Vahvempi Eurooppa – Euroopan unionin ulko- ja turvallisuuspoliittinen globaalistrategia
                  http://europa.eu/globalstrategy/en

                     (5)

                        COM(2017) 608 final.

                     (6)

                        Europol Strategy 2016–2020, Europolin hallintoneuvosto hyväksynyt 1.12.2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Europol External Strategy 2017–2020, Europolin hallintoneuvosto hyväksynyt 13.12.2016, EDOC#865852v3.

                     (8)

                        Europolin mukaan järjestäytyneen rikollisuuden lajeja tällä alueella ovat mm. laiton asekauppa, huumekauppa ja talousrikokset, kuten rahanpesu, sekä kyberrikollisuus.

                     (9)

                  http://eeas.europa.eu/node/8200_en

                     (10)

                  http://eeas.europa.eu/node/8201_en

                     (11)

                  https://eeas.europa.eu/sites/eeas/files/eu-egypt-pps.pdf

                     (12)

                  https://www.europol.europa.eu/socta/2017

                     (13)

                  https://www.europol.europa.eu/sites/default/files/documents/tesat2017.pdf

                     (14)

                        Asetus (EU) 2016/794, annettu 11 päivänä toukokuuta 2016, EUVL L 135, 24.5.2016, s. 53.

    ---documentbreak---

               EUROOPAN KOMISSIO
            Bryssel20.12.2017
            COM(2017) 809 final
            LIITE
            asiakirjaan
            Suositus NEUVOSTON PÄÄTÖS
            valtuutuksesta aloittaa neuvottelut Euroopan unionin ja Egyptin arabitasavallan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Egyptin toimivaltaisten viranomaisten välillä

               LIITE

               Ohjeet sopimuksen neuvottelemiseksi Euroopan unionin ja Egyptin arabitasavallan välillä henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Egyptin toimivaltaisten viranomaisten välillä

               Komission olisi pyrittävä saavuttamaan neuvotteluissa jäljempänä esitetyt tavoitteet.

               (1)Sopimuksen on tarkoitus muodostaa oikeusperusta henkilötietojen siirtämiselle Europolin ja Egyptin toimivaltaisten viranomaisten välillä, jotta voidaan tukea ja lujittaa Egyptin ja jäsenvaltioiden toimivaltaisten viranomaisten toimintaa sekä niiden keskinäistä yhteistyötä vakavan kansainvälisen rikollisuuden ja terrorismin ehkäisemisessä ja torjunnassa ja varmistaa samalla asianmukaiset yksityisyydensuojaa, henkilötietoja, perusoikeuksia ja yksilön vapauksia koskevat suojatoimet.

               (2)Tarkoituksen rajaamisen takaamiseksi sopimukseen perustuva yhteistyö voi kattaa ainoastaan asetuksen 2016/794 3 artiklassa tarkoitetut Europolin toimivallan piiriin kuuluvat rikokset ja liitännäisrikokset, jäljempänä yhdessä ’rikokset’. Yhteistyön avulla olisi pyrittävä puuttumaan erityisesti terrorismiin ja ehkäisemään radikalisoitumista sekä hajottamaan erityisesti siirtolaisten salakuljetusta, laitonta asekauppaa ja huumekauppaa ja tavaroiden väärentämistä harjoittavia järjestäytyneitä rikollisryhmiä ja torjumaan kyberrikollisuutta.

               (3)Sopimuksessa on esitettävä selkeästi ja täsmällisesti Europolin ja Egyptin toimivaltaisten viranomaisten välisessä henkilötietojen vaihdossa tarvittavat suoja- ja valvontatoimet, jotka liittyvät henkilötietojen suojaan, perusoikeuksiin ja yksilöiden oikeuksiin kansalaisuudesta ja asuinpaikasta riippumatta.

               Erityisesti on otettava huomioon seuraavat seikat:

               (a)Tarkoitukset, joita varten osapuolet käsittelevät henkilötietoja sopimuksen nojalla, on esitettävä selkeästi ja täsmällisesti, eivätkä ne saa olla laajemmat kuin on tarpeen yksittäistapauksissa terrorismin ja sopimuksessa tarkoitettujen rikosten ehkäisemistä ja torjuntaa varten.

               (b)Henkilötietoja, joita Europol siirtää sopimuksen mukaisesti, on käsiteltävä asianmukaisesti ja lainmukaisesti ja ainoastaan niitä tarkoituksia varten, joiden vuoksi ne on siirretty. Sopimuksessa on määrättävä, että siirtäessään tietoja Europol voi ilmoittaa tietoihin pääsyä tai niiden käyttöä koskevista mahdollisista rajoituksista, mukaan lukien tietojen siirto, poistaminen tai tuhoaminen. Henkilötietojen olisi oltava asianmukaisia ja olennaisia ja rajoitettuja siihen, mikä on välttämätöntä suhteessa tähän tarkoitukseen. Tietojen on oltava täsmällisiä ja päivitettyjä. Tietoja pitäisi säilyttää ainoastaan niin kauan kuin se on tarpeen niitä tarkoituksia varten, joita varten ne on siirretty.

               (c)Rotua tai etnistä alkuperää, poliittisia mielipiteitä, uskonnollista tai filosofista vakaumusta taikka ammattiliittoon kuulumista ilmentävien henkilötietojen sekä geneettisten tietojen tai henkilön terveyteen tai seksuaaliseen käyttäytymiseen liittyvien tietojen siirtäminen Europolin toimesta on kielletty, paitsi jos se on ehdottoman tarpeellista ja oikeasuhteista yksittäistapauksissa sopimuksessa tarkoitettujen rikosten ehkäisyä tai torjuntaa varten ja asianmukaisia suojatoimia sovelletaan. Sopimuksessa olisi myös määrättävä erityisistä suojatoimista, joita sovelletaan rikoksen uhrien, todistajien tai muiden henkilöiden, jotka voivat antaa tietoja rikoksista, sekä alaikäisten henkilöiden henkilötietojen siirtämiseen.

               (d)Sopimuksessa on määrättävä henkilötietojen käsittelyyn liittyvistä yksilöiden täytäntöönpanokelpoisista oikeuksista vahvistamalla säännöt, jotka koskevat yksilön tiedonsaantioikeutta sekä oikeutta oikaista ja poistaa tiedot, mukaan lukien erityiset perusteet, joiden nojalla voidaan sallia näiden oikeuksien välttämättömät ja oikeasuhteiset rajoitukset. Sopimuksessa on myös varmistettava, että jokaisella, jonka henkilötietoja käsitellään sopimuksen nojalla, on täytäntöönpanokelpoinen oikeus tehokkaisiin hallinnollisiin ja oikeudellisiin muutoksenhakukeinoihin, joilla taataan tehokkaat oikeussuojakeinot.

               (e)Sopimuksessa on vahvistettava säännöt, jotka koskevat henkilötietojen säilyttämistä ja säilyttämistarpeen uudelleentarkastelua, tietojen oikaisemista ja poistamista sekä lokitietoja ja dokumentaatiota koskevaa kirjanpitoa ja yksilöille annettavia tietoja. Siinä olisi myös määrättävä henkilötietojen automaattiseen käsittelyyn sovellettavista suojatoimista.

               (f)Sopimuksessa on vahvistettava kriteerit, joiden perusteella määritellään tietolähteen luotettavuus ja tietojen paikkansapitävyys.

               (g)Sopimukseen on sisällytettävä velvollisuus varmistaa, että henkilötiedot ovat turvassa, tarvittavien teknisten ja organisatoristen toimenpiteiden avulla ja antamalla pääsy henkilötietoihin ainoastaan valtuutetuille henkilöille. Sopimukseen on sisällytettävä myös velvollisuus ilmoittaa sopimuksen nojalla siirrettyihin tietoihin vaikuttavista henkilötietojen tietoturvaloukkauksista.

               (h)Tietojen siirtäminen edelleen Egyptin toimivaltaisilta viranomaisilta muille Egyptin viranomaisille on sallittua ainoastaan sopimuksessa määriteltyjä tarkoituksia varten ja edellyttäen, että asianmukaisia edellytyksiä ja suojatoimia noudatetaan.

               (i)Edellä h alakohdassa tarkoitettuja edellytyksiä sovelletaan myös siinä tapauksessa, että tietoja siirretään edelleen Egyptin toimivaltaisilta viranomaisilta kolmansien maiden viranomaisille. Tällöin sovelletaan lisävaatimusta, jonka mukaan tällainen tietojen siirtäminen edelleen on sallittua vain sellaisiin kolmansiin maihin, joihin Europol voi siirtää henkilötietoja asetuksen (EU) 2016/794 25 artiklan 1 kohdan nojalla.

               (j)Sopimuksessa on varmistettava, että käytössä on valvontajärjestelmä, jossa henkilötietoja tai vaihdettuja tietoja käyttäviä Egyptin viranomaisia valvoo yksi tai useampi tietosuojasta vastaava riippumaton viranomainen, jolla on tehokkaat tutkinta- ja toimintavaltuudet ja oikeus panna vireille oikeudenkäynti. Näillä riippumattomilla viranomaisilla on oltava erityisesti valtuudet käsitellä yksilöiden valituksia, jotka koskevat heidän henkilötietojensa käyttöä. Henkilötietoja käyttävien viranomaisten on oltava tilivelvollisia sopimuksessa vahvistettujen, henkilötietojen suojaa koskevien sääntöjen noudattamisen suhteen.

               (4)Sopimuksessa on määrättävä sen tulkintaa ja soveltamista koskevasta tuloksellisesta riitojenratkaisumekanismista, jotta voidaan varmistaa, että osapuolet noudattavat yhteisesti sovittuja sääntöjä.

               (5)Sopimuksessa on oltava määräys, joka koskee sen voimaantuloa ja voimassaoloa, ja määräys, jonka nojalla osapuoli voi irtisanoa sopimuksen tai keskeyttää sen soveltamisen.

               (6)Sopimukseen voidaan tarvittaessa sisällyttää lauseke, joka koskee sen alueellista soveltamista.

               (7)Sopimukseen voidaan sisällyttää määräyksiä, jotka koskevat sopimuksen täytäntöönpanon seurantaa ja säännöllistä arviointia.

               (8)Komissio suosittelee näiden neuvottelujen yhteydessä, että Egypti liittyy Euroopan neuvoston yleissopimukseen yksilöiden suojelusta henkilötietojen automaattisessa tietojenkäsittelyssä (Euroopan neuvoston sopimussarja ETS N:o 108).

               (9)Sopimus on yhtä todistusvoimainen bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja siinä on oltava tätä koskeva kielilauseke.


               EUROOPAN KOMISSIO
            Bryssel 20.12.2017
            COM(2017) 811 final
            Suositus
            NEUVOSTON PÄÄTÖS
            valtuutuksesta aloittaa neuvottelut Euroopan unionin ja Algerian demokraattisen kansantasavallan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Algerian toimivaltaisten viranomaisten välillä

               PERUSTELUT

               1.SUOSITUKSEN TAUSTA

               Globalisoituneessa maailmassa vakava rikollisuus ja terrorismi perustuvat yhä useammin rajat ylittävään toimintaan, jossa hyödynnetään monenlaisia keinoja. Siksi lainvalvontaviranomaisilla tulisi olla käytössään kaikki mahdolliset välineet tehdä yhteistyötä EU:n ulkopuolisten kumppanien kanssa kansalaisten turvallisuuden varmistamiseksi. Tämän vuoksi Europolin pitäisi voida vaihtaa henkilötietoja kolmansien maiden lainvalvontaviranomaisten kanssa siinä laajuudessa kuin se on tarpeen sen tehtävien suorittamista varten.

               Sen jälkeen kun asetuksen (EU) 2016/794 soveltaminen alkoi 1. toukokuuta 2017
                  1
               , komissio on perussopimusten nojalla vastannut henkilötietojen vaihtoa Europolin kanssa koskevien kansainvälisten sopimusten neuvottelemisesta kolmansien maiden kanssa unionin puolesta. Europol voi, siltä osin kuin se on tarpeen sen tehtävien suorittamiseksi, luoda ja pitää yllä yhteistyösuhteita ulkopuolisten kumppanien kanssa sopimalla työskentelytavoista ja hallinnollisista järjestelyistä, jotka eivät itsessään voi muodostaa oikeusperustaa henkilötietojen vaihdolle.

               Kun otetaan huomioon Euroopan turvallisuusagendassa
                  2
               , neuvoston päätelmissä
                  3
                ja globaalistrategiassa
                  4
                hahmoteltu poliittinen strategia, lainvalvontaviranomaisten operatiiviset tarpeet eri puolilla EU:ta ja tällä alalla tehtävästä tiiviimmästä yhteistyöstä saatava mahdollinen hyöty, komissio katsoo, että neuvottelut niiden kahdeksan maan kanssa, jotka mainitaan 11. raportissa edistymisestä kohti toimivaa ja todellista turvallisuusunionia
                  5
               , olisi aloitettava jo lähiaikoina.

               Komissio on laatinut arvion prioriteettimaista ottaen huomioon Europolin operatiiviset tarpeet. Europolin strategiassa vuosiksi 2016–2020 todetaan, että tehostettuja kumppanuuksia edistetään ensisijaisesti Välimeren alueella.
                  6
                Europolin ulkoisessa strategiassa vuosiksi 2017–2020 korostetaan myös, että nykyisen terroriuhkan ja muuttoliikkeeseen liittyvien haasteiden vuoksi on tarpeen tiivistää yhteistyötä Europolin sekä Lähi-idän ja Pohjois-Afrikan, jäljempänä ’MENA-alue’, maiden välillä.
                  7

               Europol ei ole tehnyt sopimuksia minkään tämän alueen maan kanssa.

               Tämä suositus koskee Algerian kanssa käytäviä neuvotteluja, mutta minkä tahansa MENA-alueen maan kanssa tehtävää yhteistyötä on tarkasteltava koko alueen yhteydessä. Alueen tämänhetkinen epävakaus ja erityisesti Libyan ja Sahelin alueen pitkittyneet konfliktit muodostavat EU:n kannalta merkittävän pitkän aikavälin turvallisuusuhkan, johon on puututtava kiireellisesti. Tämä edellyttää sekä terrorismin ja siihen liittyvän järjestäytyneen rikollisuuden
                  8
                tuloksellista torjuntaa että puuttumista muuttoliikkeeseen liittyviin haasteisiin, kuten laittoman muuttoliikkeen helpottamiseen ja ihmiskauppaan. Haasteisiin puuttuminen edellyttää yhteistyötä paikallisten lainvalvontaviranomaisten kanssa.

               Poliittinen tausta

               Algeria on EU:lle strategisesti tärkeä kumppani, koska sen sijainti Maghreb-alueella on keskeinen ja maalla on tärkeä rooli sekä aluetasolla että Afrikan unionissa. Algeria on strategisesti Välimeren alueen keskipiste ja se on avainasemassa Saharan ja Sahelin alueen vakauttamisessa. Algeria on hyvin aktiivinen terrorismin torjunnassa omalla alueellaan.

               Maaliskuussa 2017 EU–Algeria-assosiaationeuvosto hyväksyi kumppanuuden painopisteet, joihin sisältyy turvallisuusasioita koskevan vuoropuhelun lisääminen. Maahanmuutto ja turvallisuus kuuluvat määritettyihin painopisteisiin
                  9
               . Lokakuussa 2017 EU ja Algeria kävivät ensimmäisen terrorismintorjuntaa ja alueellista turvallisuutta käsittelevän epävirallisen korkean tason vuoropuhelun
                  10
               . Osapuolet ilmaisivat tässä yhteydessä halukkuutensa jatkaa kahdenvälisen yhteistyönsä vahvistamista turvallisuuden ja terrorismin torjunnan alalla. Osapuolet muun muassa määrittelivät keskeisiä aloja, joilla yhteistyö olisi erityisen hyödyllistä. Nämä alat ovat radikalisoitumisen torjunta, Europolin ja Algerian välinen yhteistyö, järjestäytyneen rikollisuuden torjuminen, mukaan luettuna laittoman asekaupan ja kyberrikollisuuden ehkäiseminen, terrorismin rahoituksen torjunta sekä ja tekninen rikostutkinta.

               Algeria ja EU ovat maailmanlaajuisen terrorisminvastaisen foorumin jäseniä. Yksi EU:n rahoittamista alueellisista CBRN-osaamiskeskuksista sijaitsee Algerissa.

               Operatiiviset tarpeet

               Yhteistyö Algerian kanssa on tarpeen vakavaa ja järjestäytynyttä rikollisuutta koskevan EU:n uhkakuva-arvion (SOCTA 2017
                  11
               ) ja vuoden 2017 TE-SAT-selvityksen
                  12
               , edellä esitettyjen tietojen sekä mm. Europolin sisäisen asiantuntijatiedon perusteella erityisesti seuraavien rikosilmiöiden torjumiseksi:

               Terrorismi: Terroristiryhmät, jotka toimivat alueella (myös Libyassa ja Sahelin alueella), ovat uhka sekä Algerialle että EU:lle. Sen lisäksi, että olisi parannettava uhkakuvaa ja uusien suuntauksien tunnistamista, tiiviimpi yhteistyö, johon kuuluu myös henkilötietojen vaihto, on tarpeen, jotta voidaan puuttua terrorismiin syyllistyvien vierastaistelijoiden ilmiöön (mukaan lukien epäillyt, joilla on kaksoiskansalaisuus tai laillinen oleskeluoikeus) ja mahdollistaa se, että terrorismitarkoituksessa matkustaminen, internetin käyttö terroristisiin tarkoituksiin sekä terrorismin rahoitus ja sen yhteydet järjestäytyneeseen rikollisuuteen voidaan tuloksellisesti paljastaa ja että näitä ilmiöitä voidaan ehkäistä ja nostaa niiden perusteella syytteitä.

               Ihmissalakuljetus: Algeriassa harjoitetaan järjestäytynyttä laittoman maahantulon järjestämistä, ja laittomien siirtolaisten raportoidaan käyttävän sitä kauttakulkumaana EU:hun. Riskinä on myös edelleen se, että Etelä-Algeria on Libyaan pyrkivien laittomien siirtolaisten kauttakulkualue. Yhteistyö Algerian viranomaisten kanssa edistäisi myös puuttumista asiakirjojen väärentämiseen, joka on laittoman maahantulon järjestämiseen liittyvä rikollisuuden ala.

               Laiton asekauppa: Jatkuva epävakaus MENA-alueella ja erityisesti Libyan ja Syyrian konfliktit ovat huomattavasti lisänneet ampuma-aseiden laitonta kauppaa alueella. Tämä uhkaa turvallisuutta sekä lyhyellä että pitkällä aikavälillä. Algerian kautta kulkee myös luonnollinen reitti Sahelin alueelle. Algerian rajavalvonta on keskeisessä asemassa vähennettäessä laittomien aseiden kulkeutumista sen naapurimaihin ja ehkäistäessä konttialuksilla, lautoilla ja pienemmillä veneillä Välimeren ylitse tehtävää, EU:hun suuntautuvaa laitonta kauppaa.

               Huumekauppa: Lähi-itä ja Pohjois-Afrikka on merkittävä huumeiden lähtö-, kauttakulku- ja käyttöalue. Koska alueen pohjoispuolella on vakiintunut asiakaskunta ja eteläpuolella Sahelin salakuljetusreitit, minkä lisäksi sen poikki idästä länteen kulkee heroiinireitti, alue sekä edistää laittomien huumausaineiden väärinkäyttöä ja tuotantoa että kärsii siitä johtuvista ongelmista.

               Vuodesta 2000 alkaen Algeriassa on tehty suuri määrä kannabishartsin takavarikointeja. Vuonna 2016 Algeriaan perustettiin EU:n rahoittaman kokaiinireitin katkaisuohjelman (AIRCOP-hanke) varoilla yhteinen lentoasemavalvonnan toimintaryhmistä vastaava viranomainen (Joint Airport Interdiction Task Force Legal Authority, JAITF).

               2.SUOSITUKSEEN LIITTYVÄT OIKEUDELLISET NÄKÖKOHDAT

               Euroopan unionin lainvalvontayhteistyövirastosta (Europol) annetussa asetuksessa (EU) 2016/794 vahvistetaan Europolin toimintaa säätelevä oikeudellinen kehys, johon kuuluvat erityisesti viraston tavoitteet, tehtävät, toimivaltuudet, tietosuojatakeet ja yhteistyöjärjestelyt ulkoisten kumppanien kanssa.

               Tämä suositus on yhdenmukainen Europol-asetuksen säännösten kanssa.

               Tämän suosituksen tarkoituksena on saada neuvoston lupa siihen, että komissio voi neuvotella tulevan sopimuksen EU:n puolesta. Oikeusperusta, jonka nojalla neuvosto voi antaa luvan neuvottelujen aloittamiseen, on SEUT-sopimuksen 218 artiklan 3 ja 4 kohta.

               SEUT-sopimuksen 218 artiklan nojalla komissio nimitetään unionin neuvottelijaksi neuvottelemaan Euroopan unionin ja Algerian demokraattisen kansantasavallan välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Algerian toimivaltaisten viranomaisten välillä.

               Suositus

               NEUVOSTON PÄÄTÖS

               valtuutuksesta aloittaa neuvottelut Euroopan unionin ja Algerian demokraattisen kansantasavallan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Algerian toimivaltaisten viranomaisten välillä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 3 ja 4 kohdan,

               ottaa huomioon Euroopan komission suosituksen,

               sekä katsoo seuraavaa:

               (1)Euroopan parlamentin ja neuvoston asetus (EU) 2016/794
                  13
                annettiin 11 päivänä toukokuuta 2016, ja sitä sovelletaan 1 päivästä toukokuuta 2017.

               (2)Asetuksessa ja erityisesti sen 25 artiklassa vahvistetaan säännöt, jotka koskevat henkilötietojen siirtoa Euroopan lainvalvontayhteistyövirastosta (Europol) kolmansiin maihin ja kansanvälisille järjestöille. Europol voi siirtää henkilötietoja kolmannen maan viranomaiselle sellaisen kansainvälisen sopimuksen perusteella, joka on tehty unionin ja kyseisen kolmannen maan välillä SEUT-sopimuksen 218 artiklan nojalla ja jossa annetaan riittävät yksityisyydensuojaa, perusoikeuksia ja yksilön vapauksia koskevat takeet.

               (3)Olisi aloitettava neuvottelut tällaisen sopimuksen tekemiseksi Euroopan unionin ja Algerian demokraattisen kansantasavallan välillä.

               (4)Sopimuksessa olisi kunnioitettava perusoikeuksia ja noudatettava Euroopan unionin perusoikeuskirjassa tunnustettuja periaatteita, erityisesti perusoikeuskirjan 7 artiklassa tunnustettua oikeutta nauttia yksityis- ja perhe-elämän kunnioitusta, perusoikeuskirjan 8 artiklassa tunnustettua oikeutta henkilötietojen suojaan ja perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Sopimusta olisi sovellettava näiden oikeuksien ja periaatteiden mukaisesti,

               ON HYVÄKSYNYT TÄMÄN PÄÄTÖKSEN:

               1 artikla

               Valtuutetaan komissio neuvottelemaan unionin puolesta Euroopan unionin ja Algerian demokraattisen kansantasavallan välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Algerian toimivaltaisten viranomaisten välillä.

               2 artikla

               Neuvotteluohjeet ovat tämän päätöksen liitteenä.

               3 artikla

               Neuvottelut käydään kuullen [neuvosto lisää erityiskomitean nimen].

               4 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Asetus (EU) 2016/794, annettu 11 päivänä toukokuuta 2016, EUVL L 135, 24.5.2016, s. 53.

                     (2)

                        COM(2015) 185 final.

                     (3)

                        Neuvoston asiakirja 10384/17, 19.6.2017.

                     (4)

                        Jaettu näkemys, yhteinen toiminta: Vahvempi Eurooppa – Euroopan unionin ulko- ja turvallisuuspoliittinen globaalistrategia
                  http://europa.eu/globalstrategy/en

                     (5)

                        COM(2017) 608 final.

                     (6)

                        Europol Strategy 2016–2020, Europolin hallintoneuvosto hyväksynyt 1.12.2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Europol External Strategy 2017–2020, Europolin hallintoneuvosto hyväksynyt 13.12.2016, EDOC#865852v3.

                     (8)

                        Europolin mukaan järjestäytyneen rikollisuuden lajeja tällä alueella ovat mm. laiton asekauppa, huumekauppa ja talousrikokset, kuten rahanpesu, sekä kyberrikollisuus.

                     (9)

                  http://www.consilium.europa.eu/en/press/press-releases/2017/03/13/eu-algeria

                     (10)

                  https://eeas.europa.eu/headquarters/headquarters-homepage/34285/node/34285_en

                     (11)

                  https://www.europol.europa.eu/socta/2017/

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Asetus (EU) 2016/794, annettu 11 päivänä toukokuuta 2016, EUVL L 135, 24.5.2016, s. 53.

    ---documentbreak---

               EUROOPAN KOMISSIO
            Bryssel20.12.2017
            COM(2017) 811 final
            LIITE
            asiakirjaan
            Suositus NEUVOSTON PÄÄTÖS
            valtuutuksesta aloittaa neuvottelut Euroopan unionin ja Algerian demokraattisen kansantasavallan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Algerian toimivaltaisten viranomaisten välillä

               LIITE

               Ohjeet sopimuksen neuvottelemiseksi Euroopan unionin ja Algerian demokraattisen kansantasavallan välillä henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Algerian toimivaltaisten viranomaisten välillä

               Komission olisi pyrittävä saavuttamaan neuvotteluissa jäljempänä esitetyt tavoitteet.

               (1)Sopimuksen on tarkoitus muodostaa oikeusperusta henkilötietojen siirtämiselle Europolin ja Algerian toimivaltaisten viranomaisten välillä, jotta voidaan tukea ja lujittaa Algerian ja jäsenvaltioiden toimivaltaisten viranomaisten toimintaa sekä niiden keskinäistä yhteistyötä vakavan kansainvälisen rikollisuuden ja terrorismin ehkäisemisessä ja torjunnassa ja varmistaa samalla asianmukaiset yksityisyydensuojaa, henkilötietoja, perusoikeuksia ja yksilön vapauksia koskevat suojatoimet.

               (2)Tarkoituksen rajaamisen takaamiseksi sopimukseen perustuva yhteistyö voi kattaa ainoastaan asetuksen 2016/794 3 artiklassa tarkoitetut Europolin toimivallan piiriin kuuluvat rikokset ja liitännäisrikokset, jäljempänä yhdessä ’rikokset’. Yhteistyön avulla olisi pyrittävä puuttumaan erityisesti terrorismiin ja ehkäisemään radikalisoitumista sekä hajottamaan erityisesti siirtolaisten salakuljetusta, laitonta asekauppaa ja huumekauppaa harjoittavia järjestäytyneitä rikollisryhmiä ja torjumaan kyberrikollisuutta.

               (3)Sopimuksessa on esitettävä selkeästi ja täsmällisesti Europolin ja Algerian toimivaltaisten viranomaisten välisessä henkilötietojen vaihdossa tarvittavat suoja- ja valvontatoimet, jotka liittyvät henkilötietojen suojaan, perusoikeuksiin ja yksilöiden oikeuksiin kansalaisuudesta ja asuinpaikasta riippumatta.

               Erityisesti on otettava huomioon seuraavat seikat:

               (a)Tarkoitukset, joita varten osapuolet käsittelevät henkilötietoja sopimuksen nojalla, on esitettävä selkeästi ja täsmällisesti, eivätkä ne saa olla laajemmat kuin on tarpeen yksittäistapauksissa terrorismin ja sopimuksessa tarkoitettujen rikosten ehkäisemistä ja torjuntaa varten.

               (b)Henkilötietoja, joita Europol siirtää sopimuksen mukaisesti, on käsiteltävä asianmukaisesti ja lainmukaisesti ja ainoastaan niitä tarkoituksia varten, joiden vuoksi ne on siirretty. Sopimuksessa on määrättävä, että siirtäessään tietoja Europol voi ilmoittaa tietoihin pääsyä tai niiden käyttöä koskevista mahdollisista rajoituksista, mukaan lukien tietojen siirto, poistaminen tai tuhoaminen. Henkilötietojen olisi oltava asianmukaisia ja olennaisia ja rajoitettuja siihen, mikä on välttämätöntä suhteessa tähän tarkoitukseen. Tietojen on oltava täsmällisiä ja päivitettyjä. Tietoja pitäisi säilyttää ainoastaan niin kauan kuin se on tarpeen niitä tarkoituksia varten, joita varten ne on siirretty.

               (c)Rotua tai etnistä alkuperää, poliittisia mielipiteitä, uskonnollista tai filosofista vakaumusta taikka ammattiliittoon kuulumista ilmentävien henkilötietojen sekä geneettisten tietojen tai henkilön terveyteen tai seksuaaliseen käyttäytymiseen liittyvien tietojen siirtäminen Europolin toimesta on kielletty, paitsi jos se on ehdottoman tarpeellista ja oikeasuhteista yksittäistapauksissa sopimuksessa tarkoitettujen rikosten ehkäisyä tai torjuntaa varten ja asianmukaisia suojatoimia sovelletaan. Sopimuksessa olisi myös määrättävä erityisistä suojatoimista, joita sovelletaan rikoksen uhrien, todistajien tai muiden henkilöiden, jotka voivat antaa tietoja rikoksista, sekä alaikäisten henkilöiden henkilötietojen siirtämiseen.

               (d)Sopimuksessa on määrättävä henkilötietojen käsittelyyn liittyvistä yksilöiden täytäntöönpanokelpoisista oikeuksista vahvistamalla säännöt, jotka koskevat yksilön tiedonsaantioikeutta sekä oikeutta oikaista ja poistaa tiedot, mukaan lukien erityiset perusteet, joiden nojalla voidaan sallia näiden oikeuksien välttämättömät ja oikeasuhteiset rajoitukset. Sopimuksessa on myös varmistettava, että jokaisella, jonka henkilötietoja käsitellään sopimuksen nojalla, on täytäntöönpanokelpoinen oikeus tehokkaisiin hallinnollisiin ja oikeudellisiin muutoksenhakukeinoihin, joilla taataan tehokkaat oikeussuojakeinot.

               (e)Sopimuksessa on vahvistettava säännöt, jotka koskevat henkilötietojen säilyttämistä ja säilyttämistarpeen uudelleentarkastelua, tietojen oikaisemista ja poistamista sekä lokitietoja ja dokumentaatiota koskevaa kirjanpitoa ja yksilöille annettavia tietoja. Siinä olisi myös määrättävä henkilötietojen automaattiseen käsittelyyn sovellettavista suojatoimista.

               (f)Sopimuksessa on vahvistettava kriteerit, joiden perusteella määritellään tietolähteen luotettavuus ja tietojen paikkansapitävyys.

               (g)Sopimukseen on sisällytettävä velvollisuus varmistaa, että henkilötiedot ovat turvassa, tarvittavien teknisten ja organisatoristen toimenpiteiden avulla ja antamalla pääsy henkilötietoihin ainoastaan valtuutetuille henkilöille. Sopimukseen on sisällytettävä myös velvollisuus ilmoittaa sopimuksen nojalla siirrettyihin tietoihin vaikuttavista henkilötietojen tietoturvaloukkauksista.

               (h)Tietojen siirtäminen edelleen Algerian toimivaltaisilta viranomaisilta muille Algerian viranomaisille on sallittua ainoastaan sopimuksessa määriteltyjä tarkoituksia varten ja edellyttäen, että asianmukaisia edellytyksiä ja suojatoimia noudatetaan.

               (i)Edellä h alakohdassa tarkoitettuja edellytyksiä sovelletaan myös siinä tapauksessa, että tietoja siirretään edelleen Algerian toimivaltaisilta viranomaisilta kolmansien maiden viranomaisille. Tällöin sovelletaan lisävaatimusta, jonka mukaan tällainen tietojen siirtäminen edelleen on sallittua vain sellaisiin kolmansiin maihin, joihin Europol voi siirtää henkilötietoja asetuksen (EU) 2016/794 25 artiklan 1 kohdan nojalla.

               (j)Sopimuksessa on varmistettava, että käytössä on valvontajärjestelmä, jossa henkilötietoja tai vaihdettuja tietoja käyttäviä Algerian viranomaisia valvoo yksi tai useampi tietosuojasta vastaava riippumaton viranomainen, jolla on tehokkaat tutkinta- ja toimintavaltuudet ja oikeus panna vireille oikeudenkäynti. Näillä riippumattomilla viranomaisilla on oltava erityisesti valtuudet käsitellä yksilöiden valituksia, jotka koskevat heidän henkilötietojensa käyttöä. Henkilötietoja käyttävien viranomaisten on oltava tilivelvollisia sopimuksessa vahvistettujen, henkilötietojen suojaa koskevien sääntöjen noudattamisen suhteen.

               (4)Sopimuksessa on määrättävä sen tulkintaa ja soveltamista koskevasta tuloksellisesta riitojenratkaisumekanismista, jotta voidaan varmistaa, että osapuolet noudattavat yhteisesti sovittuja sääntöjä.

               (5)Sopimuksessa on oltava määräys, joka koskee sen voimaantuloa ja voimassaoloa, ja määräys, jonka nojalla osapuoli voi irtisanoa sopimuksen tai keskeyttää sen soveltamisen.

               (6)Sopimukseen voidaan tarvittaessa sisällyttää lauseke, joka koskee sen alueellista soveltamista.

               (7)Sopimukseen voidaan sisällyttää määräyksiä, jotka koskevat sopimuksen täytäntöönpanon seurantaa ja säännöllistä arviointia.

               (8)Komissio suosittelee näiden neuvottelujen yhteydessä, että Algeria liittyy Euroopan neuvoston yleissopimukseen yksilöiden suojelusta henkilötietojen automaattisessa tietojenkäsittelyssä (Euroopan neuvoston sopimussarja ETS N:o 108).

               (9)Sopimus on yhtä todistusvoimainen bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja siinä on oltava tätä koskeva kielilauseke.


               EUROOPAN KOMISSIO
            Bryssel 20.12.2017
            COM(2017) 798 final
            Suositus
            NEUVOSTON PÄÄTÖS
            valtuutuksesta aloittaa neuvottelut Euroopan unionin ja Jordanian hašemiittisen kuningaskunnan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Jordanian toimivaltaisten viranomaisten välillä

               PERUSTELUT

               1.EHDOTUKSEN TAUSTA

               Globalisoituneessa maailmassa vakava rikollisuus ja terrorismi perustuvat yhä useammin rajat ylittävään toimintaan, jossa hyödynnetään monenlaisia keinoja. Siksi lainvalvontaviranomaisilla tulisi olla käytössään kaikki mahdolliset välineet tehdä yhteistyötä EU:n ulkopuolisten kumppanien kanssa kansalaisten turvallisuuden varmistamiseksi. Tämän vuoksi Europolin pitäisi voida vaihtaa henkilötietoja kolmansien maiden lainvalvontaviranomaisten kanssa siinä laajuudessa kuin se on tarpeen sen tehtävien suorittamista varten.

               Sen jälkeen kun asetuksen (EU) 2016/794 soveltaminen alkoi 1. toukokuuta 2017
                  1
               , komissio on perussopimusten nojalla vastannut henkilötietojen vaihtoa Europolin kanssa koskevien kansainvälisten sopimusten neuvottelemisesta kolmansien maiden kanssa unionin puolesta. Europol voi, siltä osin kuin se on tarpeen sen tehtävien suorittamiseksi, luoda ja pitää yllä yhteistyösuhteita ulkopuolisten kumppanien kanssa sopimalla työskentelytavoista ja hallinnollisista järjestelyistä, jotka eivät itsessään voi muodostaa oikeusperustaa henkilötietojen vaihdolle.

               Kun otetaan huomioon Euroopan turvallisuusagendassa
                  2
               , neuvoston päätelmissä
                  3
                ja globaalistrategiassa
                  4
                hahmoteltu poliittinen strategia, lainvalvontaviranomaisten operatiiviset tarpeet eri puolilla EU:ta ja tällä alalla tehtävästä tiiviimmästä yhteistyöstä saatava mahdollinen hyöty, komissio katsoo, että neuvottelut niiden kahdeksan maan kanssa, jotka mainitaan 11. raportissa edistymisestä kohti toimivaa ja todellista turvallisuusunionia
                  5
               , olisi aloitettava jo lähiaikoina.

               Komissio on laatinut arvion prioriteettimaista ottaen huomioon Europolin operatiiviset tarpeet. Europolin strategiassa vuosiksi 2016–2020 todetaan, että tehostettuja kumppanuuksia edistetään ensisijaisesti Välimeren alueella.
                  6
                Europolin ulkoisessa strategiassa vuosiksi 2017–2020 korostetaan myös, että nykyisen terroriuhkan ja muuttoliikkeeseen liittyvien haasteiden vuoksi on tarpeen tiivistää yhteistyötä Europolin sekä Lähi-idän ja Pohjois-Afrikan, jäljempänä ’MENA-alue’, maiden välillä.
                  7

               Europol ei ole tehnyt sopimuksia minkään tämän alueen maan kanssa.

               Tämä suositus koskee Jordanian kanssa käytäviä neuvotteluja, mutta minkä tahansa MENA-alueen maan kanssa tehtävää yhteistyötä on tarkasteltava koko alueen yhteydessä. Alueen tämänhetkinen epävakaus ja erityisesti Syyrian ja Irakin tilanne muodostavat EU:n kannalta merkittävän pitkän aikavälin turvallisuusuhkan, johon on puututtava kiireellisesti. Tämä edellyttää sekä terrorismin ja siihen liittyvän järjestäytyneen rikollisuuden
                  8
                tuloksellista torjuntaa että puuttumista muuttoliikkeeseen liittyviin haasteisiin, kuten laittoman muuttoliikkeen helpottamiseen ja ihmiskauppaan. Haasteisiin puuttuminen edellyttää yhteistyötä paikallisten lainvalvontaviranomaisten kanssa.

               EU ja Jordania ovat käyneet teknisiä vuoropuheluja, joiden tarkoituksena on yhteisten toimien määrittäminen tietojenvaihdon parantamiseksi ja yhteisten lainvalvontaoperaatioiden toteuttamiseksi laitonta asekauppaa vastaan. Tältä pohjalta EU on jo sopinut Jordanian kanssa toimenpiteistä, joilla lisätään yhteistyötä lainvalvontavirastojen kesken, tuetaan valmiuksien kehittämistä alueellisten ja/tai kahdenvälisten ohjelmien puitteissa ja kehitetään operatiivisia toimia yhteisesti sovitun kehyksen mukaisesti.
                  9
                Jordania on myös ilmaissut olevansa kiinnostunut EU:n lainvalvontaviranomaisten kanssa tehtävästä terrorismintorjuntayhteistyöstä ja erityisesti CEPOLin koulutuksista ja terrorismin rahoituksen alalla tehtävästä työstä. Nämä toimet eivät kuitenkaan kata henkilötietojen siirtoa.

               Poliittinen tausta

               Jordania on EU:n keskeinen kumppani etenkin siksi, että maa edistää vakautta, maltillisuutta ja uskontojen välistä suvaitsevaisuutta Lähi-idässä. EU:n ja Jordanian kumppanuus on vahvaa monilla aloilla, ja niiden välillä on ollut assosiaatiosopimus vuodesta 2002 alkaen (Jordanialla on ollut pitkälle edistyneen maan asema vuodesta 2010).

               Jordanialla on edessään vaikeita taloudellisia, sosiaalisia ja turvallisuuteen liittyviä haasteita. Jordaniassa on yli 650 000 rekisteröityä syyrialaista pakolaista (noin 10 % Jordanian väkiluvusta ennen Syyrian kriisiä) sekä muita pakolaisia.

               EU ja Jordania hyväksyivät joulukuussa 2016 kumppanuuden painopisteet ja kokonaissuunnitelman vuosiksi 2016–2018. Kumppanuuden painopisteiden myötä EU ja Jordania vahvistivat tavoitteensa lujittaa entisestään keskinäisiä suhteitaan ja määrittelivät strategisen suunnitelman, jonka yhtenä kulmakivenä on vahvistaa alueellista vakautta ja turvallisuutta, mukaan lukien terrorismintorjuntaa, koskevaa yhteistyötä. EU ja Jordania sitoutuivat etenkin tehostamaan käytännön yhteistyötä ja tietojenvaihtoa, jotta voitaisiin vastata terrorismin, väkivaltaisten ääriliikkeiden ja radikalisoitumisen tuomiin haasteisiin oikeusvaltioperiaatteen mukaisesti.

               EU:n ja Jordanian kokonaissuunnitelma sisältää keskinäisiä sitoumuksia, joiden avulla molemmat osapuolet pyrkivät lunastamaan Lontoossa helmikuussa 2016 järjestetyssä Syyrian ja sen lähialueiden avunantajien konferenssissa antamansa lupaukset. Nämä sitoumukset vahvistettiin Syyrian ja sen lähialueiden tulevaisuuden tukemisesta 5. huhtikuuta 2017 Brysselissä järjestetyssä konferenssissa ”Supporting the future of Syria and the region”, ja niihin kuuluu myös Jordanian selviytymiskyvyn lujittaminen, jotta maa voisi selvitä paremmin Syyrian kriisin seurauksista.

               EU ja Jordania sopivat EU:n ja Jordanian kokonaissuunnitelmassa mainitussa, 15. maaliskuuta 2016 järjestetyssä terrorismintorjuntaa ja turvallisuuden parantamista käsittelevässä EU:n ja Jordanian työpajassa edistävänsä toimia kolmella alalla, jotka ovat väkivaltaisten ääriliikkeiden torjunta, terrorismin rahoituksen torjunta ja lentoliikenteen ja rajojen turvallisuus, muun muassa ottamalla mukaan EU:n erityisvirastot. EU ja Jordania ovat myös sopineet tiivistävänsä yhteistyötä, jotta voitaisiin vastata ihmiskaupan, terrorismiin syyllistyvien vierastaistelijoiden ja aseiden salakuljetuksen tuomiin haasteisiin.

               EU ja Jordania ovat myös maailmanlaajuisen terrorisminvastaisen foorumin (GCTF)
                  10
                ja Daeshin vastaisen maailmanlaajuisen liittoutuman kumppaneita. Yksi EU:n rahoittamista alueellisista CBRN-osaamiskeskuksista sijaitsee Ammanissa.

               Operatiiviset tarpeet

               Yhteistyö Jordanian kanssa on tarpeen vakavaa ja järjestäytynyttä rikollisuutta koskevan EU:n uhkakuva-arvion (SOCTA 2017
                  11
               ) ja vuoden 2017 TE-SAT-selvityksen
                  12
               , edellä esitettyjen tietojen sekä mm. Europolin sisäisen asiantuntijatiedon perusteella erityisesti seuraavien rikosilmiöiden torjumiseksi:

               Terrorismi: Syyrian ja Irakin epävakaus sekä Da'eshin ja muiden terroristiryhmien leviäminen aiheuttavat välittömän turvallisuusuhan Jordanialle ja EU:lle, jotka molemmat ovat olleet terroristiryhmien hyökkäysten kohteena. Euroopasta ja Jordaniasta lähtöisin olevat terroristit ovat matkustaneet Syyriaan, Irakiin ja muille konfliktialueille kouluttautumaan ja taistelemaan. Tiiviimpi lainvalvontayhteistyö, johon kuuluu myös henkilötietojen vaihto, edistää terroristiepäiltyjen havaitsemista ja syytteeseenpanoa, ehkäisee matkustamista terrorismitarkoituksessa (mukaan lukien soluttautuminen muuttovirtoihin ja muille konfliktialueille siirtyminen) ja terrorismin rahoittamista (myös yhteydet järjestäytyneeseen rikollisuuteen).

               Ampuma-aseiden laiton kauppa: EU ja Jordania ovat sopineet yhteistyöstä ampuma-aseiden alalla ja laatineet työohjelman, joka koskee muun muassa parhaiden käytäntöjen vaihtoa, koulutusta ja valmiuksien kehittämistä. Yhteistyön lisääntyessä tietojen jakamisen ja niistä seuraavien tutkintatoimien tarve kasvaa entisestään. Syyrian naapurimaana Jordania on tärkeässä asemassa aseiden tuonnin ehkäisyssä aseellisen konfliktin alueille ja laittomien lähetysten pysäyttämisessä ja erityisesti niiden EU:hun pääsyn estämisessä.

               Muuttoliikkeeseen liittyvät haasteet: Käynnissä olevaan Syyrian konfliktiin liittyy useita muuttoliikkeeseen liittyviä haasteita. Pakolaisleirejä ja Syyrian rajaa ympäröivät alueet ovat alttiita ase-, ihmis- ja seksikaupalle. On huolta siitä, että lukuisat syyrialaislapset ovat vaarassa ja alttiita järjestäytyneiden rikollisten hyväksikäytölle, sillä heille on hyvin vähän tarjolla peruspalveluja, kuten kouluja.

               Huumekauppa: Lähi-itä ja Pohjois-Afrikka on merkittävä huumeiden lähtö-, kauttakulku- ja käyttöalue. Koska alueen pohjoispuolella on vakiintunut asiakaskunta, minkä lisäksi sen poikki idästä länteen kulkee heroiinireitti, alue sekä edistää laittomien huumausaineiden väärinkäyttöä ja tuotantoa että kärsii siitä johtuvista ongelmista. Vuonna 2016 Jordaniaan perustettiin EU:n rahoittaman kokaiinireitin katkaisuohjelman (AIRCOP-hanke) varoilla yhteinen lentoasemavalvonnan toimintaryhmistä vastaava viranomainen (Joint Airport Interdiction Task Force Legal Authority, JAITF).

               2.SUOSITUKSEEN LIITTYVÄT OIKEUDELLISET NÄKÖKOHDAT

               Euroopan unionin lainvalvontayhteistyövirastosta (Europol) annetussa asetuksessa (EU) 2016/794 vahvistetaan Europolin toimintaa säätelevä oikeudellinen kehys, johon kuuluvat erityisesti viraston tavoitteet, tehtävät, toimivaltuudet, tietosuojatakeet ja yhteistyöjärjestelyt ulkoisten kumppanien kanssa.

               Tämä suositus on yhdenmukainen Europol-asetuksen säännösten kanssa.

               Tämän suosituksen tarkoituksena on saada neuvoston lupa siihen, että komissio voi neuvotella tulevan sopimuksen EU:n puolesta. Oikeusperusta, jonka nojalla neuvosto voi antaa luvan neuvottelujen aloittamiseen, on SEUT-sopimuksen 218 artiklan 3 ja 4 kohta.

               SEUT-sopimuksen 218 artiklan nojalla komissio nimitetään unionin neuvottelijaksi neuvottelemaan Euroopan unionin ja Jordanian välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Jordanian toimivaltaisten viranomaisten välillä.

               Suositus

               NEUVOSTON PÄÄTÖS

               valtuutuksesta aloittaa neuvottelut Euroopan unionin ja Jordanian hašemiittisen kuningaskunnan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Jordanian toimivaltaisten viranomaisten välillä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 218 artiklan 3 ja 4 kohdan,

               ottaa huomioon Euroopan komission suosituksen,

               sekä katsoo seuraavaa:

               (1)Euroopan parlamentin ja neuvoston asetus (EU) 2016/794
                  13
                annettiin 11 päivänä toukokuuta 2016, ja sitä sovelletaan 1 päivästä toukokuuta 2017.

               (2)Asetuksessa ja erityisesti sen 25 artiklassa vahvistetaan säännöt, jotka koskevat henkilötietojen siirtoa Euroopan lainvalvontayhteistyövirastosta (Europol) kolmansiin maihin ja kansanvälisille järjestöille. Europol voi siirtää henkilötietoja kolmannen maan viranomaiselle sellaisen kansainvälisen sopimuksen perusteella, joka on tehty unionin ja kyseisen kolmannen maan välillä SEUT-sopimuksen 218 artiklan nojalla ja jossa annetaan riittävät yksityisyydensuojaa, perusoikeuksia ja yksilön vapauksia koskevat takeet.

               (3)Olisi aloitettava neuvottelut tällaisen sopimuksen tekemiseksi Euroopan unionin ja Jordanian hašemiittisen kuningaskunnan välillä.

               (4)Sopimuksessa olisi kunnioitettava perusoikeuksia ja noudatettava Euroopan unionin perusoikeuskirjassa tunnustettuja periaatteita, erityisesti perusoikeuskirjan 7 artiklassa tunnustettua oikeutta nauttia yksityis- ja perhe-elämän kunnioitusta, perusoikeuskirjan 8 artiklassa tunnustettua oikeutta henkilötietojen suojaan ja perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Sopimusta olisi sovellettava näiden oikeuksien ja periaatteiden mukaisesti,

               (5)

               ON HYVÄKSYNYT TÄMÄN PÄÄTÖKSEN:

               1 artikla

               Valtuutetaan komissio neuvottelemaan unionin puolesta Euroopan unionin ja Jordanian hašemiittisen kuningaskunnan välinen sopimus henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Jordanian toimivaltaisten viranomaisten välillä.

               2 artikla

               Neuvotteluohjeet ovat tämän päätöksen liitteenä.

               3 artikla

               Neuvottelut käydään kuullen [neuvosto lisää erityiskomitean nimen].

               4 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                  Puheenjohtaja

                     (1)

                        Asetus (EU) 2016/794, annettu 11 päivänä toukokuuta 2016, EUVL L 135, 24.5.2016, s. 53.

                     (2)

                        COM(2015) 185 final.

                     (3)

                        Neuvoston asiakirja 10384/17, 19.6.2017.

                     (4)

                        Jaettu näkemys, yhteinen toiminta: Vahvempi Eurooppa – Euroopan unionin ulko- ja turvallisuuspoliittinen globaalistrategia
                  http://europa.eu/globalstrategy/en

                     (5)

                        COM(2017) 608 final.

                     (6)

                        Europol Strategy 2016–2020, Europolin hallintoneuvosto hyväksynyt 1.12.2015,
                  https://www.europol.europa.eu/publications-documents/europol-strategy-2016-2020
                  .

                     (7)

                        Europol External Strategy 2017–2020, Europolin hallintoneuvosto hyväksynyt 13.12.2016, EDOC#865852v3.

                     (8)

                        Europolin mukaan järjestäytyneen rikollisuuden lajeja tällä alueella ovat mm. laiton asekauppa, huumekauppa ja talousrikokset, kuten rahanpesu, sekä kyberrikollisuus.

                     (9)

                        Useita tähän liittyviä aloitteita on otettu osaksi ampuma-aseita koskevaa painopistettä paitsi vakavaa ja järjestäytynyttä rikollisuutta koskevan EU:n toimintapoliittisen syklin puitteissa myös komission tiedonannossa Euroopan turvallisuusagendan täytäntöönpano: EU:n toimintasuunnitelma ampuma-aseiden ja räjähteiden laittoman kaupan ja käytön torjumiseksi, COM(2015) 624 final, 2.12.2015.

                     (10)

                        Jordania on sen terrorismiin syyllistyviä vierastaistelijoita käsittelevän työryhmän toinen puheenjohtaja.

                     (11)

                  https://www.europol.europa.eu/socta/2017

                     (12)

                  https://www.europol.europa.eu/sites/default/files/documents/tesat2017.pdf

                     (13)

                        Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).

    ---documentbreak---

               EUROOPAN KOMISSIO
            Bryssel20.12.2017
            COM(2017) 798 final
            LIITE
            asiakirjaan
            SuositusNEUVOSTON PÄÄTÖS
            valtuutuksesta aloittaa neuvottelut Euroopan unionin ja Jordanian hašemiittisen kuningaskunnan välisestä sopimuksesta, joka koskee henkilötietojen vaihtoa Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Jordanian toimivaltaisten viranomaisten välillä

               LIITE

               Ohjeet sopimuksen neuvottelemiseksi Euroopan unionin ja Jordanian hašemiittisen kuningaskunnan välillä henkilötietojen vaihdosta Euroopan unionin lainvalvontayhteistyöviraston (Europol) ja vakavan rikollisuuden ja terrorismin torjunnasta vastaavien Jordanian toimivaltaisten viranomaisten välillä

               Komission olisi pyrittävä saavuttamaan neuvotteluissa jäljempänä esitetyt tavoitteet.

               (1)Sopimuksen on tarkoitus muodostaa oikeusperusta henkilötietojen siirtämiselle Europolin ja Jordanian toimivaltaisten viranomaisten välillä, jotta voidaan tukea ja lujittaa Jordanian ja jäsenvaltioiden toimivaltaisten viranomaisten toimintaa sekä niiden keskinäistä yhteistyötä vakavan kansainvälisen rikollisuuden ja terrorismin ehkäisemisessä ja torjunnassa ja varmistaa samalla asianmukaiset yksityisyydensuojaa, henkilötietoja, perusoikeuksia ja yksilön vapauksia koskevat suojatoimet.

               (2)Tarkoituksen rajaamisen takaamiseksi sopimukseen perustuva yhteistyö voi kattaa ainoastaan asetuksen 2016/794 3 artiklassa tarkoitetut Europolin toimivallan piiriin kuuluvat rikokset ja liitännäisrikokset, jäljempänä yhdessä ’rikokset’. Yhteistyön avulla olisi pyrittävä puuttumaan erityisesti terrorismiin ja ehkäisemään radikalisoitumista sekä hajottamaan erityisesti laitonta asekauppaa, siirtolaisten salakuljetusta ja huumekauppaa harjoittavia järjestäytyneitä rikollisryhmiä ja torjumaan kyberrikollisuutta.

               (3)Sopimuksessa on esitettävä selkeästi ja täsmällisesti Europolin ja Jordanian toimivaltaisten viranomaisten välisessä henkilötietojen vaihdossa tarvittavat suoja- ja valvontatoimet, jotka liittyvät henkilötietojen suojaan, perusoikeuksiin ja yksilöiden oikeuksiin kansalaisuudesta ja asuinpaikasta riippumatta.

               Erityisesti on otettava huomioon seuraavat seikat:

               (a)Tarkoitukset, joita varten osapuolet käsittelevät henkilötietoja sopimuksen nojalla, on esitettävä selkeästi ja täsmällisesti, eivätkä ne saa olla laajemmat kuin on tarpeen yksittäistapauksissa terrorismin ja sopimuksessa tarkoitettujen rikosten ehkäisemistä ja torjuntaa varten.

               (b)Henkilötietoja, joita Europol siirtää sopimuksen mukaisesti, on käsiteltävä asianmukaisesti ja lainmukaisesti ja ainoastaan niitä tarkoituksia varten, joiden vuoksi ne on siirretty. Sopimuksessa on määrättävä, että siirtäessään tietoja Europol voi ilmoittaa tietoihin pääsyä tai niiden käyttöä koskevista mahdollisista rajoituksista, mukaan lukien tietojen siirto, poistaminen tai tuhoaminen. Henkilötietojen olisi oltava asianmukaisia ja olennaisia ja rajoitettuja siihen, mikä on välttämätöntä suhteessa tähän tarkoitukseen. Tietojen on oltava täsmällisiä ja päivitettyjä. Tietoja pitäisi säilyttää ainoastaan niin kauan kuin se on tarpeen niitä tarkoituksia varten, joita varten ne on siirretty.

               (c)Rotua tai etnistä alkuperää, poliittisia mielipiteitä, uskonnollista tai filosofista vakaumusta taikka ammattiliittoon kuulumista ilmentävien henkilötietojen sekä geneettisten tietojen tai henkilön terveyteen tai seksuaaliseen käyttäytymiseen liittyvien tietojen siirtäminen Europolin toimesta on kielletty, paitsi jos se on ehdottoman tarpeellista ja oikeasuhteista yksittäistapauksissa sopimuksessa tarkoitettujen rikosten ehkäisyä tai torjuntaa varten ja asianmukaisia suojatoimia sovelletaan. Sopimuksessa olisi myös määrättävä erityisistä suojatoimista, joita sovelletaan rikoksen uhrien, todistajien tai muiden henkilöiden, jotka voivat antaa tietoja rikoksista, sekä alaikäisten henkilöiden henkilötietojen siirtämiseen.

               (d)Sopimuksessa on määrättävä henkilötietojen käsittelyyn liittyvistä yksilöiden täytäntöönpanokelpoisista oikeuksista vahvistamalla säännöt, jotka koskevat yksilön tiedonsaantioikeutta sekä oikeutta oikaista ja poistaa tiedot, mukaan lukien erityiset perusteet, joiden nojalla voidaan sallia näiden oikeuksien välttämättömät ja oikeasuhteiset rajoitukset. Sopimuksessa on myös varmistettava, että jokaisella, jonka henkilötietoja käsitellään sopimuksen nojalla, on täytäntöönpanokelpoinen oikeus tehokkaisiin hallinnollisiin ja oikeudellisiin muutoksenhakukeinoihin, joilla taataan tehokkaat oikeussuojakeinot.

               (e)Sopimuksessa on vahvistettava säännöt, jotka koskevat henkilötietojen säilyttämistä ja säilyttämistarpeen uudelleentarkastelua, tietojen oikaisemista ja poistamista sekä lokitietoja ja dokumentaatiota koskevaa kirjanpitoa ja yksilöille annettavia tietoja. Siinä olisi myös määrättävä henkilötietojen automaattiseen käsittelyyn sovellettavista suojatoimista.

               (f)Sopimuksessa on vahvistettava kriteerit, joiden perusteella määritellään tietolähteen luotettavuus ja tietojen paikkansapitävyys.

               (g)Sopimukseen on sisällytettävä velvollisuus varmistaa, että henkilötiedot ovat turvassa, tarvittavien teknisten ja organisatoristen toimenpiteiden avulla ja antamalla pääsy henkilötietoihin ainoastaan valtuutetuille henkilöille. Sopimukseen on sisällytettävä myös velvollisuus ilmoittaa sopimuksen nojalla siirrettyihin tietoihin vaikuttavista henkilötietojen tietoturvaloukkauksista.

               (h)Tietojen siirtäminen edelleen Jordanian toimivaltaisilta viranomaisilta muille Jordanian viranomaisille on sallittua ainoastaan sopimuksessa määriteltyjä tarkoituksia varten ja edellyttäen, että asianmukaisia edellytyksiä ja suojatoimia noudatetaan.

               (i)Edellä h alakohdassa tarkoitettuja edellytyksiä sovelletaan myös siinä tapauksessa, että tietoja siirretään edelleen Jordanian toimivaltaisilta viranomaisilta kolmansien maiden viranomaisille. Tällöin sovelletaan lisävaatimusta, jonka mukaan tällainen tietojen siirtäminen edelleen on sallittua vain sellaisiin kolmansiin maihin, joihin Europol voi siirtää henkilötietoja asetuksen (EU) 2016/794 25 artiklan 1 kohdan nojalla.

               (j)Sopimuksessa on varmistettava, että käytössä on valvontajärjestelmä, jossa henkilötietoja tai vaihdettuja tietoja käyttäviä Jordanian viranomaisia valvoo yksi tai useampi tietosuojasta vastaava riippumaton viranomainen, jolla on tehokkaat tutkinta- ja toimintavaltuudet ja oikeus panna vireille oikeudenkäynti. Näillä riippumattomilla viranomaisilla on oltava erityisesti valtuudet käsitellä yksilöiden valituksia, jotka koskevat heidän henkilötietojensa käyttöä. Henkilötietoja käyttävien viranomaisten on oltava tilivelvollisia sopimuksessa vahvistettujen, henkilötietojen suojaa koskevien sääntöjen noudattamisen suhteen.

               (4)Sopimuksessa on määrättävä sen tulkintaa ja soveltamista koskevasta tuloksellisesta riitojenratkaisumekanismista, jotta voidaan varmistaa, että osapuolet noudattavat yhteisesti sovittuja sääntöjä.

               (5)Sopimuksessa on oltava määräys, joka koskee sen voimaantuloa ja voimassaoloa, ja määräys, jonka nojalla osapuoli voi irtisanoa sopimuksen tai keskeyttää sen soveltamisen.

               (6)Sopimukseen voidaan tarvittaessa sisällyttää lauseke, joka koskee sen alueellista soveltamista.

               (7)Sopimukseen voidaan sisällyttää määräyksiä, jotka koskevat sopimuksen täytäntöönpanon seurantaa ja säännöllistä arviointia.

               (8)Komissio suosittelee neuvottelujen yhteydessä, että Jordania liittyy Euroopan neuvoston yleissopimukseen yksilöiden suojelusta henkilötietojen automaattisessa tietojenkäsittelyssä (Euroopan neuvoston sopimussarja ETS N:o 108).

               (9)Sopimus on yhtä todistusvoimainen bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja siinä on oltava tätä koskeva kielilauseke.